সড়ক দুর্ঘটনায় গতকাল মঙ্গলবার কুমিল্লা ব্রাক্ষ্মণবাড়িয়া ফরিদপুর ও কালিয়াকৈরে ১০ জন নিহত হয়েছে। আহত হয়েছে ১২ জন। এ সংক্রান্ত প্রতিনিধিদের পাঠানো বিস্তারিত খবর :  কুমিল্লা-ব্রাহ্মণবাড়িয়া প্রতিনিধি জানান, গতকাল মঙ্গলবার দুপুরে কুমিল্লা-সিলেট মহাসড়কের ব্রাহ্মণবাড়িয়ার কুটি নামক স্থানে বাস ও মোটরসাইকেল মুখোমুখি সংঘর্ষে ২ জন নিহত আহত ১ হয়েছে। প্রত্যক্ষদর্শীরা জানায়, কসবার কুটি এলাকার শান্তিপুর নামক স্থানে কুমিল্লাগামী সুগন্ধা পরিবহনের একটি যাত্রীবাহী বাস (কুমিল্লা-ল-১১-১০৩৮) বিপরীত দিক থেকে আসা মোটরসাইকেলটির মুখোমুখি সংঘর্ষ হয়। এ সময় ২ জন মোটরসাইকেল আরোহী ঘটনাস্থলেই নিহত হন। এরা হলো মির্জা দুলাল আহমেদ (২৫) ও মির্জা খলিল আহমেদ দুর্জয় আহমেদ (২৪)। তাদের বাড়ি কুমিল্লা জেলার মুরাদনগর থানার  যাত্রাপুর গ্রামে। এ সময় মাসুম (২৬) নামে একজন গুরুতর আহত হয়। এ দিকে ব্রাহ্মণবাড়িয়ার সরাইল-নাসিরনগর সড়কের ধরন্তি নামক স্থানে সিএনজির ধাক্কায় অজ্ঞাত শিশুর নিহত হয়েছে।  ফরিদপুর প্রতিনিধি জানান, ফরিদপুর শহরতলীর বাহিরদিয়া নামক স্থানে গতকাল বিকাল চারটার দিকে মর্মান্তিক সড়ক দুর্ঘটনায় পিতা-পুত্রসহ ৩ জন নিহত ও ২ জন আহত হয়েছে। এ ঘটনায় ক্ষুব্ধ এলাকাবাসী দুইঘণ্টা মহাসড়ক অবরোধ করে রাখে।  পুলিশ জানায়, ঢাকা থেকে ছেড়ে আসা একে পরিবহনের যাত্রীবাহী একটি বাস বাহিরদিয়া নামক স্থানে যাত্রীবাহী অটোবাইককে চাপা দিলে ঘটনাস্থলে  দুইজন এবং হাসপাতালে নেয়ার পর আরো একজন মারা যায়। আহত হয় দুইজন। আহতদের ফরিদপুর মেডিকেল কলেজ হাসপাতালে ভর্তি করা হয়েছে। নিহতরা হলেন খলিল ফকির (৭০), তার ছেলে    সাহেবুল ইসলাম (৪০) ও অটোবাইকের ড্রাইভার মুজিবুর রহমান (৩২)। নিহত ও আহত সকলের বাড়ি বাহিরদিয়ায়। দুর্ঘটনার পর স্থানীয় কয়েকশ এলাকাবাসী ঢাকা-খুলনা মহাসড়ক অবরোধ করে বিক্ষোভ করতে থাকে।  কালিয়াকৈর প্রতিনিধি জানান, গতকাল মঙ্গলবার সকালে কালিয়াকৈর-ফুলবাড়িয়া আঞ্চলিক সড়কে উপজেলার চাপাইর ইউনিয়ন এলাকায় ট্রাকের ধাক্কায় একটি যাত্রীবাহী টেম্পো রাস্তার পাশে  খাদে পড়ে ঘটনাস্থলেই ১ জন নিহত ও অপর ১০ জন আহত হয়। স্থানীয় সূত্র জানায়, কালিয়াকৈরগামী একটি যাত্রীবাহী অটো টেম্পো ও ফুলবাড়িয়াগামী একটি ট্রাক (ঢাকা-মেট্রো-ট-১১-১১৬৫) সাইড নিতে সময় ট্রাকের ধাক্কায় টেম্পেটি রাস্তার পাশে পড়ে গেলে ঘটনাস্থলেই ইমরান (১০) নামে জনৈক স্কুলছাত্রের মৃত্যু হয়। এ ঘটনায় আরো ১০ জন আহত হয়। আহতরা সবাই টেম্পোযাত্রী বলে জানা গেছে। নিহত ইমরানের বাড়ি পশ্চিম চাপাইর গ্রামে।